Námsmenn erlendis eru stórlega vanmetnir . Erfitt er að gera sér í hugarlund hve dýrmætt það er fyrir íslenskt samfélag að fólk fari í nám erlendis og snúi heim með mikilvæga þekkingu og reynslu . Fyrir utan þá fjölbreyttu fagþekkingu sem nýtist fyrirtækjum og stofnunum hér á landi snúa námsmenn oft heim víðsýnni og með aðra sýn á lífið og tilveruna . Fyrir lítið og einangrað samfélag eins og Ísland er það ómetanlegt . Íslenskt samfélag hlýtur að gera sér grein fyrir þessu . Við hljótum að hvetja fólk til að afla sér dýrmætrar þekkingar í öðrum löndum og kynnast öðrum samfélögum . Eða hvað ? Miklar skerðingar Á þessu kjörtímabili hefur menntamálaráðherra skorið mikið niður til námsmanna erlendis . Skerðingar á framfærslu þeirra hafa numið allt að 35% . Þetta hefur valdið miklum óþægindum fyrir námsmenn erlendis , svo ekki sé talað um alla óvissuna sem þessu fylgir . Hvernig skipuleggur þú nokkurra ára veru í háskóla erlendis þegar yfirvöld eru alltaf að skerða framfærsluna þína ? Annað afrek menntamálaráðherra er að taka frá námsmönnum erlendis möguleikann á ferðaláni einu sinni á ári . Fyrir marga er flug heim til fjölskyldunnar um jólin því ekki inni í myndinni . Hvers vegna verða námsmenn erlendis fyrir svona miklum skerðingum ? Hvers vegna núna ? Svo ég vitni í sjálfan menntamálaráðherra : „ Fyrir alla þá sem eru í þeim sporum að taka slíka ákvörðun ( að fara í nám erlendis ) , þá mæli ég eindregið með því að fara út , búa erlendis , læra erlendis . Það hjálpar manni á svo margan hátt og eitt af því sem það gefur manni er að þegar maður kemur heim , ( ... ) fær maður svolítið öðruvísi sýn á samfélagið sitt , maður sér betur bæði kostina og gallana . Það er þess vegna sem það er svo nauðsynlegt fyrir okkar samfélag , sem er jú fámennt og svolítið úr alfara leið , að sem flest okkar , ef við eigum tækifæri til , nýti sér slík tækifæri sem felast í því að fara í nám erlendis . “ Auglýsing Framtíðin Ég held að skerðingarnar séu ekki byggðar á neinum skynsemisrökum . Ég held að markmið skerðinganna sé að skapa markað fyrir einkarekinn lánasjóð . Framtíðin er okurlánasjóður sem var stofnaður af fjárfestingafélaginu GAMMA snemma árs 2015 . Á heimasíðu Framtíðarinnar kemur fram að Lánasjóður íslenskra námsmanna „ dugi ekki alltaf þegar um kostnaðarsamt háskólanám er að ræða . ” Þá segir að Framtíðin „ brúi bilið “ . Lán Framtíðarinnar eru mun dýrari en lán LÍN og af umsögnum af heimasíðu fyrirtækisins að dæma sækja námsmenn í Framtíðina einmitt vegna þjónustuskerðingar hjá LÍN . Það er þyngra en tárum taki að vegna skerðinga ríkisstjórnarinnar þurfi námsmenn erlendis að leita aðstoðar okurlánafyrirtækja . Þetta er breyting frá þeirri stefnu að allir eigi að hafa jöfn tækifæri til náms og mun að öllum líkindum fækka þeim sem fara í nám erlendis . Viljum við það ? Ég vil búa í samfélagi þar sem allir hafa jöfn tækifæri til náms . Þar sem þú þarft ekki að eiga sterkt efnahagslegt bakland eða að taka okurlán til að geta farið í háskóla erlendis . Mikilvægt er að draga skerðingar menntamálaráðherra til baka sem allra fyrst . Þá þarf að hækka frítekjumarkið sem er skammarlega lágt og dregur verulega úr möguleika fólks til að lifa á námslánum . Að lokum þarf útborgun námslána að eiga sér stað fyrir fram en ekki eftir að tilteknum einingafjölda er skilað , eins og nú er . Þessar og fleiri aðgerðir er nauðsynlegt að ráðast í strax til að jafna aftur tækifæri fólks til náms erlendis . Til að þetta sé hægt þarf ríkisstjórn sem hyglir ekki okurlánafyrirtækjum á kostnað námsmanna . Óskar Steinn Ómarsson , nemandi í Háskóla Íslands og ritari Samfylkingarinnar . Kjarninn er vettvangur umræðu og á nýliðnu ári voru 539 skoðanagreinar birtar , stærstur hluti þeirra aðsendar greinar . Okkar tryggð er aðeins við lesendur . Við erum skuldbundin ykkur og værum þakklát ef þið vilduð vera með í að gera Kjarnann enn sterkari .